Il-Parlament il-bieraħ approva l-ewwel qari ta’ żewg abbozzi ta’ liġi li jemendaw il-liġi elettorali u dik tal-kunsilli lokali. Il-mozzjonijiet tressqu nis-Segretarju Parlamentari responsabbli mill-Kultura u l-Kunsilli Lokali Jose’ Herrera. L-emendi għal-liġi jipprovdu biex żgħażagħ ta’ 16-il sena jkunu jistgħu jivvutaw fl-elezzjonijiet tal-Kunsilli Lokali. Dr Herrera qal li dan kien pass storiku f’jum importanti ghall-Kunsilli Lokali li l-bieraħ immarkaw l-għeluq l-20 sena mit-twelid tagħhom. L-emenda kienet issekondata mis-Shadow Minister ghall-Kunsilli Lokali David Aguis. I ċ- ċelebrazzjoni tal-20 anniversarju Iċ-ċelebrazzjoni tal-20 anniversarju bdiet permezz ta’ diskussjoni fis-Sala tal-Arazzi l-Parlament, fil-Belt Valletta. F’din id-diskussjoni, li tmexxiet mill-ispeaker tal-Kamra Dr Anglu Farrugia, ħadu sehem Dr Herrera, is-Sur Aguis, deputati parlamentari, membri tal-Kumitat ta’ Monitoraġġ Vot 16, sindki u ambaxxaturi lokali. Wara, l-ambaxxaturi lokali flimkien mas-sindki u s-Segretarju Parlamentari ffirmaw l-aċċetazzjoni tal-ambaxxaturi lokali u wara segwew lill-iSpeaker fil-Kamra tad-Deputati. Hemmhekk Dr Herrera preżenta l-ewwel qari tal-emenda. B’kollox mas-60 ambaxxatur lokali ffirmaw l-aċċcetazzjoni u li permezz taghħa ser jingħataw il-privileġġ li jpoġġu mal-mejda tal-kunsill ħalli jwasslu l-vuċi ta’ żgħażagħ bħalhom li għandhom bejn 16 u 18 –il sena. L-ambaxxaturi lokali huma maqsuma bejn 33 ġuvni u 27 tfajla. Il-maġġoranza tal-ambaxxaturi li ser iservu fil-kunsilli lokali tagħna huma studenti. 20 Sena Kunsilli Lokali: Il-Pass Naturi li jmiss Is-Segretarju Parlamentari qal li l-okkażżjoni hija waħda storika għaliex issa Malta saret t-tieni pajjiż tal-Unjoni Ewropea li tat id-dritt tal-vot lil żgħażagħ ta’ 16-il sena. Fakkar li dan kellu jkun ir-rigal ta’ din l-amministrazzjoni lill-Kunsilli Lokali fl-okkażżjoni tal-20 anniversarju tagħhom. Qal li din kienet il-wegħda tiegħu fl-ewwel okkażżjoni tiegħu bhala segretarju parlamentari u llum bi pjaċir qed jaraha tigi mmaterjalizzata. Tenna li bl-okkażżjoni tal-bieraħ, il-pajjiż qed jikteb paġna ġdida fl-istorja ta’ pajjiżna. “Wara 20 sena ta’ ħidma mill-kunsilli lokali, illum qed nagħtu sinjal ċar ta’ fiduċja fil-kunsilli tagħna”, tenna Dr Herrera. “Dak li ser inkunu qegħdin nagħmlu jfisser demm ġdid lill-kunsilli lokali u lid-demokrazija f’pajjiżna”, saħaq is-Segretarju Parlamentari. Huwa appella liż-żgħażagħ biex isemmgħu leħnihom u jkunu parteċipi f’dan il-mument storiku. “Semmgħu il-kritika tagħkom, il-ħsibijiet tagħkom u l-vuċi tagħkom. Dan huwa Gvern li jemmen fiż-żgħażagħ u bid-deċiżjoni storika fl-20 anniversarju l-Gvern qed jibgħat sinjal ċar li jemmen fiż-żgħażagħ.” Demm ġdid fil-Kunsilli Lokali L-Ispeaker tal-Kamra tad-Deputati Dr Anġlu Farrugia qal li kien privileġġ kbir għalih li jippresedji d-diskussjoni f’kamra li serviet ta’ post li fiha ttieħdu ħafna deċiżjonijiet storiċi u importanti bhad-diskussjoni ta’ meta Malta ingħatat kostituzzjoni, ta’ meta Malta saret Stat u imbagħad wara saret Repubblika. Is-Shadow Minister David Aguis qal li l-politiċi tal-lum qed jaħdmu biex wara li dak ingħata 20 sena issa ngħatu parti oħra mir-responsabilità lill-Kunsilli Lokali. Huwa appella biex iż-żgħażagħ jagħmlu l-massimu minn din l-opportunità u jivvutaw fl-elezzjonijiet tal-kunsilli lokali. Is-Sur Michael Cohen qal li l-okkażżjoni hija l-qofol tal-ħidma li għamel il-Kumitat ta’ Monitoraġġ Vot 16. Il-Kampanja Vot 16 tnediet seba’ xhur ilu u minn dak in-nhar sal-lum saru għadd ta’ laqgħat ma’ għadd ta’ persuni distinti u istituzzjonijiet anke barra minn Malta fosthom fi Brussell u Strasburgu. Dr Andrew Azzopardi qal li l-okkażżjoni temozjonah għaliex dan huwa pass storiku. Tenna li l-mozzjoni qed tidħol fi żmien ideali għaliex din hija l-mozzjoni tal-emanċipazzjoni. Bil-mozzjoni ppreżenta llum żgħażagħ ta’ bejn 16 u 18 –il sena ser ikollhom l-opportunità li jivvutaw fl-ewwel elezzjonijiet tal-Kunsilli lokali fis-sena 2015. Aktar riformi: Il-Pass Naturali li jmiss Fl-intervent finali tiegħu is-Segretarju Parlamentari qal li l-pass naturali li jmiss huwa li l-Kunsilli Lokali jingħataw aktar awtonomija u indipendenza fiskali. Qal li l-Gvern fi ħsiebu jagħti aktar skop lir-reġjuni filwaqt li dalwaqt iħabbar riforma fl-infurzar lokali. Huwa ħabbar ukoll li l-bord ta’ monitoraġġ ser jibqa għaddej bix-xogħol tiegħu din id-darba b’termini ta’ referenza ġodda ħalli iż-żgħażagħ ta’ 16-il sena jingħataw aktar drittijiet milli ingħataw s’issa fosthom id-dritt li jikkontestaw u jivvutaw fl-elezzjoniji tal-Parlament Ewropew.